H.M. Dronningen får travlt, når hun mandag besøger Thy. Kongeskibet Dannebrog ankommer efter planen til havnen i Hanstholm klokken 10.00. Her vil dronningen blive modtaget til tonerne af Prinsens Musikkorps, mens borgmester Ulla Vestergaard (A) vil byde dronning Magrethe velkommen i Thy. Derudover vil dronningen også få overrakt en buket blomster af et blomsterbarn samt hilse på modtagelseskomitéen. Ved samme lejlighed har menigmand også mulighed for at møde dronningen. Der er nemlig åbent for publikum fra klokken 08.30. Flere restriktioner er dog gældende. Eksempelvis er der et begrænset antal pladser, mens alle desuden skal kunne fremvise et gyldigt coronapas, skriver kommunen på sin hjemmeside. Efter ankomsten på havnen i Hanstholm venter der majestæten et tætpakket program. Formiddagen står på en kort visit til Bunkermuseum Hanstholm samt Det Nordatlantiske Fyr og Nationalpark Thy. Frokosten skal dronningen indtage på Hotel Thinggaard, hvor menuen består tre-retter baseret på lokale råvarer og friskfanget fisk fra Hanstholm Havn med udsigt ud over Vesterhavet. Herefter går turen den royale tur forbi Thy Whisky Destilleri. Klokken 15.15 ankommer dronningen og hendes følge efter planen til Cold Hawaii, hvor dronningen skal se 'vandlegepladsen' og blandt andre møde SUP-atleten Casper Steinfath. Ved samme lejlighed har man mulighed for at møde dronningen. Der er er åbent for publikum fra klokken 13.00. Der vil igen være et begrænset antal pladser, og alle vil skulle fremvise gyldigt coronapas. Efter besøget ved Cold Hawaii sætter dronningen kurs mod den nye auktionshal på Hanstholm Havn. Besøget slutter med souper på Kongeskibet Dannebrog for indbudte gæster. Dagen slutter, når Dannebrog sejler ud af havnen klokken 21.00 og sætter kurs mod Esbjerg og Fanø.

Referat:
Mandag besøger H.M. Dronningen Thy. Hun har et tætpakket program, der spænder over bunkermuseum og natur til whisky og fiskeri.